## Odluka o izmjenama i dopunama Odluke o ade­kvatnosti kapitala banaka

### NN 149/2005 (19.12.2005.), Odluka o izmjenama i dopunama Odluke o ade­kvatnosti kapitala banaka

# HRVATSKA NARODNA BANKA

**2873**

Na temelju članka 62., stavka 2., članka 63.,
članka 66. stavka 2. i članka 68. stavka 3. Zakona o bankama (»Narodne novine«,
br. 84/2002.) te članka 25. i članka 39. stavka 2.
pod i) Zakona o Hrvatskoj narodnoj banci (»Narodne novine«, br.
36/2001.) guverner Hrvatske narodne banke donio je

## ODLUKU

### O IZMJENAMA I DOPUNAMA ODLUKE O ADEKVATNOSTI KAPITALA BANAKA

(1) U Odluci o adekvatnosti kapitala (»Narodne
novine«, broj 17/03 i 120/03) u poglavlju »4. IZRAČUNAVANJE UKUPNE KREDITNIM RIZIKOM
PONDERIRANE AKTIVE BANKE« točka 4.2. mijenja se i glasi:

»4.2. Bilančna aktiva koja se uključuje u
kreditnim rizikom ponderiranu aktivu

Bilančna aktiva koja se uključuje u kreditnim
rizikom ponderiranu aktivu jest zbroj neto bilančne aktive (nominalni iznosi
pojedinačnih stavki nakon odbitka umanjenja prema odredbama Odluke o
klasifikaciji plasmana i potencijalnih obveza banaka) klasificirane u sljedeće
kategorije i pomnožene sljedećim ponderima rizika:

Ponder rizika 0% dodjeljuje se:

1. novčanicama i kovanicama (domaćim i stranim)
i plemenitim metalima

2. potraživanjima od Hrvatske narodne banke i
središnjih banaka zemalja članica Organization for Economic Cooperation
and Development (OECD) i potraživanjima osiguranima
bezuvjetnim garancijama ili vrijednosnim papirima Hrvatske narodne banke ili
središnjih banaka zemalja članica OECD-a

3. potraživanjima od Vlade Republike Hrvatske i
potraživanjima osiguranima bezuvjetnim jamstvima ili vrijednosnim papirima
Vlade Republike Hrvatske

4. potraživanjima od vlada zemalja članica
OECD-a i potraživanjima osiguranima bezuvjetnim garancijama ili vrijednosnim
papirima vlada zemalja članica OECD-a

5. potraživanjima pokrivenim depozitima, i to do
iznosa depozita.

Ponder rizika 20% dodjeljuje se:

1. potraživanjima za koja je uvjetno jamstvo
dala Vlada Republike Hrvatske, Hrvatska narodna banka, vlada zemlje članice
OECD-a ili središnja banka zemlje članice OECD-a

2. potraživanjima od European
Investment Bank (EIB) i
multilateralnih razvojnih banaka (nabrojenih u Uputi) i potraživanjima koja su
isključivo osigurana garancijama EIB-a ili multilateralnih razvojnih banaka

3. potraživanjima od inozemnih banaka s
odgovarajućom kreditnom sposobnošću koja nisu uključena u jamstveni kapital tih
banaka i potraživanjima osiguranima garancijama inozemnih banaka s
odgovarajućom kreditnom sposobnošću

4. potraživanjima od domaćih banaka i
potraživanjima osiguranima garancijama ili jamstvima tih banaka

5. potraživanjima osiguranima zalogom
vrijednosnog papira izdanoga od strane EIB-a ili multilateralnih razvojnih
banaka

6. potraživanjima od regionalnih vlada ili
lokalnih vlasti zemalja članica OECD-a ili potraživanjima osiguranima
garancijama regionalnih vlada ili lokalnih vlasti zemalja članica OECD-a

7. potraživanjima od hrvatskih županija ili
Grada Zagreba ili potraživanjima osiguranima garancijama hrvatskih županija ili
Grada Zagreba.

Detaljno objašnjenje kreditne sposobnosti koja
udovoljava uvjetima za dodjeljivanje pondera rizika od 20% navedeno je u Uputi
za primjenu ove odluke.

Ponder rizika 50% dodjeljuje se:

1. kunskim kreditima koji su potpuno i u
cijelosti osigurani hipotekama nad stambenim objektima koji su ili koji će biti
nastanjeni ili dani u najam od strane zajmoprimca

2. deviznim kreditima i kreditima uz valutnu
klauzulu koji su potpuno i u cijelosti osigurani hipotekama nad stambenim
objektima koji su ili koji će biti nastanjeni ili dani u najam od strane
zajmoprimca; ali isključivo kreditima odobrenima dužnicima koji imaju usklađenu
deviznu poziciju prema odredbama Odluke o klasifikaciji plasmana i
potencijalnih obveza banaka.

Ponder rizika 75% dodjeljuje se:

1. deviznim kreditima i kreditima uz valutnu
klauzulu koji su potpuno i u cijelosti osigurani hipotekama nad stambenim objek­tima koji su ili koji će biti nastanjeni ili dani u
najam od strane zajmoprimca, i to kreditima odobrenima dužnicima koji imaju
neusklađenu deviznu poziciju prema odredbama Odluke o klasifikaciji plasmana i
potencijalnih obveza banaka.

Ponder rizika 100% dodjeljuje se:

1. kunskim potraživanjima (uključujući i
dužničke vrijednosne papire) koja nisu pokrivena depozitima banke ili
odgovarajućom založenom imovinom

2. deviznim potraživanjima i potraživanjima uz
valutnu klauzulu (uključujući i dužničke vrijednosne papire) koja nisu
pokrivena depozitima banke ili odgovarajućom založenom imovinom, ali isključivo
potraživanjima od klijenata koji imaju usklađenu deviznu poziciju prema
odredbama Odluke o klasifikaciji plasmana i potencijalnih obveza banaka

3. materijalnoj imovini

4. ulaganjima u vrijednosne papire drugih banaka
koji su uključeni u njihov jamstveni kapital

5. potraživanjima za predujmove i ostale stavke,
koja su već oprihodovana kad banka ne može odrediti
drugu ugovornu stranu

6. svoj ostaloj bilančnoj aktivi koja nema karakter
potraživanja u vezi s kojima je banka izložena riziku gubitka zbog neispunjenja
obveze dužnika prema banci (npr. sredstva u obračunu,
potraživanja iz internih odnosa, plaćeni troškovi budućeg razdoblja, osnivački
izdaci, aplikativni softver, ulaganja u višegodišnji poslovni najam nekretnina
i opreme, ulaganja u poboljšanje funkcionalnosti tuđih nekretnina i opreme i
slično).

Ponder rizika 125% dodjeljuje se:

1. deviznim potraživanjima i potraživanjima uz
valutnu klauzulu (uključujući i dužničke vrijednosne papire) koja nisu
pokrivena depozitima banke ili odgovarajućom založenom imovinom, i to
potraživanjima od klijenata koji imaju neusklađenu deviznu poziciju prema
odredbama Odluke o klasifikaciji plasmana i potencijalnih obveza banaka.

(2) U točki »4.3. Postupanje s rizičnim izvanbilančnim stavkama« na kraju teksta dodaju se rečenice
koje glase:

»Kod izvanbilančnih
potencijalnih obveza koje nose ponder kreditnog rizika 50%, a odnose se na
klijente koji imaju neusklađenu deviznu poziciju prema odredbama Odluke o
klasifikaciji plasmana i potencijalnih obveza banaka, konvertirani se iznos
množi s ponderom kreditnog rizika 75%.

Kod izvanbilančnih
potencijalnih obveza koje nose ponder kreditnog rizika 100%, a odnose se na
klijente koji imaju neusklađenu deviznu poziciju prema odredbama Odluke o
klasifikaciji plasmana i potencijalnih obveza banaka, konvertirani se iznos
množi s ponderom kreditnog rizika 125%.«

(3) Točka 9.5. mijenja se i glasi:

»Kada to prekoračenje (definirano u točki 9.4.)
ne traje dulje od 10 dana od dana pojave prekoračenja, banka izračunava
kapitalni zahtjev u iznosu od 200% zbroja kapitalnih zahtjeva za specifični
rizik (u skladu s poglavljem 6. i/ili poglavljem 7. ove odluke) za te stavke.«

PRIJELAZNE I ZAVRŠNE ODREDBE

(4) Financijska izvješća sa stanjem na dan 31.
prosinca 2005. godine i 31. ožujka 2006. godine sastavljat će se prema
odredbama Odluke o adekvatnosti kapitala (»Narodne novine« broj 17/03 i 120/03)
a prva financijska izvješća prema ovoj odluci sastavljaju se sa stanjem na dan
30. lipnja 2006. godine.

(5) Ova odluka stupa na snagu osam dana od dana
objave u »Narodnim novinama«.

O. br.
473-020/12-05/ŽR

Zagreb, 12. prosinca 2005.

Guverner

Hrvatske narodne banke

**dr****. sc. Željko Rohatinski**, v. r.

Odluka, NN 149/2005-2873